নাসরৎ
নাসরৎ (হিব্রু ভাষায়: נָצְרַת‎, আরবি: النَّاصِرَة, আরামীয়: ܢܨܪܬ‎) ইস্রায়েলের উত্তরাঞ্চলীয় নর্দান জেলার রাজধানী এবং বৃহত্তম শহর। নাসরৎ শহরটি ইসরায়েলের আরব রাজধানী হিসেবে পরিচিত। ২০১৯ সাল অনুযায়ী এ শহরের জনসংখ্যা ছিল মোট ৭৭,৪৪২ জন। এই শহরের জনগোষ্ঠী প্রধানত আরব জাতি। এদের মধ্যে ৬৯ শতাংশ মুসলমান এবং ৩০.৯ শতাংশ হল খ্রিষ্টান। প্রাচীন নাসরৎ নগরীর পার্শ্বে নাসরত ইল্লিত (ঊর্ধ্বস্থিত নাসরত) শহর গড়ে উঠেছে। ২০১৪ সাল অনুযায়ী এই শহরে ইহুদি ধর্মের লোকসংখ্যা ছিল মোট ৪০,৩১২ জন। ১৯৭৪ সালে ইহুদিদের এই অংশকে পৃথক শহর হিসেবে ঘোষণা করা হয়। বাইবেলের নূতন নিয়মের বর্ণনানুযায়ী নাসরৎ শহর ছিল যীশুখ্রিষ্টের শৈশবকালের বাসস্থান এবং এটি খ্রীষ্টানদের তীর্থযাত্রার একটি কেন্দ্রস্থল। পাশাপাশি এই শহরের প্রাচীন ধর্মীয় উপাসনালয়গুলো বাইবেলে বর্ণিত ঘটনাগুলোর স্মৃতিচারক হিসেবে অবস্থান করছে।